o skupnem pregledu izvajanja Sporazuma med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti

Sporazum med Evropsko unijo in Združenimi državami Amerike o obdelavi in posredovanju podatkov o sporočilih glede finančnih plačil iz Evropske unije Združenim državam Amerike za namene programa za sledenje financiranja terorističnih dejavnosti (TFTP) je začel veljati 1. avgusta 2010.

Postopkovni vidiki

Člen 13 Sporazuma določa redne skupne preglede zaščitnih ukrepov, nadzora in določb o vzajemnosti, ki jih izvedeta skupini za pregled iz EU in ZDA, ki vključujeta Evropsko komisijo, Ministrstvo za finance ZDA (v nadaljnjem besedilu: Ministrstvo za finance) in predstavnike dveh organov za varstvo podatkov iz držav članic EU, lahko pa tudi strokovnjake za varnost in varovanje podatkov ter osebe s pravosodnimi izkušnjami.

To poročilo se nanaša na šesti skupni pregled Sporazuma od začetka njegove veljavnosti in zajema obdobje med 1. decembrom 2018 in 30. novembrom 2021. Prejšnji skupni pregledi Sporazuma so bili opravljeni februarja 2011, oktobra 2012, aprila 2014, marca 2016 in januarja 2019. Komisija je 27. novembra 2013 sprejela sporočilo o skupnem poročilu Komisije in Ministrstva za finance o vrednosti posredovanih podatkov TFTP v skladu s členom 6(6) Sporazuma.

V skladu s členom 13(3) Sporazuma je Evropsko unijo za namene pregleda zastopala Evropska komisija, Združene države Amerike pa Ministrstvo za finance. Skupino EU za pregled je vodil visoki uradnik Komisije, sestavljali pa so jo dva uslužbenca Komisije in predstavniki dveh nacionalnih organov EU za varstvo podatkov.

Šesti skupni pregled je bil opravljen v dveh glavnih fazah: 8. marca 2022 v prostorih Europola v Haagu ter 29. in 30. marca 2022 na Ministrstvu za finance v Washingtonu.

To poročilo temelji na informacijah iz pisnih odgovorov na vprašalnik EU, ki jih je Ministrstvo za finance poslalo pred pregledom, informacijah, pridobljenih pri razpravah z uslužbenci Ministrstva za finance in člani skupine ZDA za pregled, ter informacijah iz drugih dokumentov Ministrstva za finance, ki so na voljo javnosti. Poleg tega so v poročilu upoštevane informacije, ki jih je med pregledom zagotovilo osebje Europola, vključno s prispevki pooblaščene osebe za varstvo podatkov pri Europolu. Komisija se je za dopolnitev razpoložljivih informacij sestala tudi z imenovanim ponudnikom in od njega prejela informacije, 24. januarja 2022 pa je organizirala sestanek, na katerem je prejela povratne informacije od držav članic o določbah Sporazuma o vzajemnosti.

Priporočila in zaključek

Na podlagi informacij in pojasnil, prejetih od Ministrstva za finance, Europola, imenovanega ponudnika in neodvisnih nadzornikov, preverjanja ustreznih dokumentov in naključno izbranega vzorca zaprosil za naloge za posredovanje dokazov in iskanj po podatkih TFTP se je Komisija prepričala, da se Sporazum in njegovi zaščitni ukrepi ter nadzor pravilno izvajajo.

Europol svoje naloge preverjanja opravlja popolnoma v skladu s členom 4 na podlagi podrobne in redno posodobljene spremne dokumentacije, ki jo prejema od Ministrstva za finance. Nadzorni mehanizem deluje nemoteno in učinkovito zagotavlja, da je obdelava podatkov v skladu s pogoji iz člena 5, vključno s tem, da je bilo iskanje po podatkih opravljeno le, kadar so že obstajale informacije ali dokazi, na podlagi katerih se domneva, da je predmet preiskave povezan s terorizmom ali njegovim financiranjem. V skladu s členom 6(4) Sporazuma se vsi podatki, v katere ni bilo vpogleda, izbrišejo najpozneje pet let po prejetju.

TFTP je še vedno ključni instrument za zagotavljanje pravočasnih, točnih in zanesljivih informacij o dejavnostih, povezanih z domnevnimi dejanji načrtovanja in financiranja terorizma. Pomaga pri odkrivanju in sledenju teroristom ter njihovim podpornim omrežjem po vsem svetu. V obdobju, ki ga zajema ta pregled, je imela EU še naprej znatne koristi od TFTP in skoraj 50 % obveščevalnih podatkov, pridobljenih iz iskanj, je bilo poslanih Europolu in državam članicam EU. V nekaterih primerih so bile informacije, posredovane v okviru Sporazuma, bistvenega pomena za napredek posebnih preiskav v zvezi s terorističnimi napadi na ozemlju EU.

Čeprav se je povprečno število obveščevalnih podatkov na mesec v obdobju pregleda predvsem zaradi pandemije COVID-19 zmanjšalo z 2 232 na 1 631, je ostalo na visoki ravni in je še naprej dokazovalo vrednost Sporazuma. Število mesečnih iskanj se je zmanjšalo s 1 115 na 828 ali za 26 % v primerjavi s prejšnjim obdobjem pregleda.

Obvezno delo na daljavo v ZDA od marca do maja 2020 ni bistveno vplivalo na zaščitne ukrepe, nadzor ali določbe o vzajemnosti iz Sporazuma. To ni vplivalo na vlogo preglednikov, revizorjev in na nadzor varnostnih ukrepov za varovanje tajnih podatkov, razen v smislu prilagajanja števila zaposlenih. Čeprav Ministrstvo za finance v navedenem obdobju ni poslalo novih zaprosil za pridobitev podatkov v skladu s členom 4, je Komisija prepričana, da bi se Ministrstvo za finance v teh obdobjih lahko odzvalo na nujna in prednostna zaprosila za iskanje prek TFTP v skladu s pogoji iz člena 5 Sporazuma.

Komisija glede na možnosti za nadaljnje izboljšave ugotavlja, da Ministrstvo za finance v letni oceni zaprosil v skladu s členom 4 ocenjuje vrste sporočil in geografske regije, ki najbolj oziroma najmanj ustrezajo iskanjem v okviru TFTP, vendar predlaga, da se v naslednjih zaprosilih v skladu s členom 4 rezultati takih ocen podrobneje pojasnijo. Taka podrobnejša pojasnila bi lahko bolje pokazala, da je Ministrstvo za finance svoje zaprosilo zasnovalo ožje, da bi se podatki, ki se zahtevajo od imenovanega ponudnika, omejili na najmanjši možni obseg v skladu s členom 4(2).

Komisija nadalje predlaga, da Ministrstvo za finance izboljša svoje mehanizme za preverjanje potrebe po hrambi „pridobljenih podatkov“, da bi se zagotovilo, da se ti podatki hranijo le toliko časa, kolikor je potrebno za posebne preiskave ali pregon, za katere se uporabijo (člen 6(7)). Komisija predlaga, da Ministrstvo za finance vzpostavi pisne postopke za pregled take hrambe podatkov.

V zvezi s tem Komisija poziva države članice, da naj si bolj prizadevajo, da se Europol kot enotno kontaktno točko obvesti o dokončnem zaključku zadeve za naknadno posredovanje takih informacij Ministrstvu za finance, kar bi načeloma moralo privesti do izbrisa pridobljenih podatkov v zvezi s to zadevo, razen če so še druge preiskave, ki temeljijo na pridobljenih podatkih. Europol in države članice bi morali vzpostaviti in izvajati postopke za zagotavljanje takih povratnih informacij. Upoštevati bi bilo treba tudi pridobljene podatke, v katere vpogledajo analitiki Ministrstva za finance, vendar se ne štejejo za relevantne v okviru določene preiskave in se zato v njenem okviru ne širijo naprej. Če so ti podatki pridobljeni in natisnjeni, Komisija priporoča, da Ministrstvo za finance pripravi pisne smernice za upravljanje dokumentov za uporabnike/analitike TFTP, da se zagotovi, da se taki pridobljeni podatki hranijo v skladu s členom 6(7).

Poleg tega bi morale države članice Europolu redno zagotavljati povratne informacije o dodani vrednosti obveščevalnih podatkov, prejetih od Ministrstva za finance v okviru TFTP, te povratne informacije pa bi se, če je to primerno, posredovale Ministrstvu za finance, kar bi lahko omogočilo nadaljnje izboljšanje kakovosti in količine informacij, izmenjanih v skladu s členoma 9 in 10. Komisija poziva Europol, naj še naprej dejavno ozavešča o TFTP in podpira države članice, ki se nanj obrnejo za nasvet in izkušnje pri oblikovanju ciljno usmerjenih zaprosil na podlagi člena 10. Komisija tudi spodbuja države članice, naj v celoti izkoristijo možnosti, ki so na voljo v okviru TFTP.

Komisija ugotavlja, da postopki za obdelavo zaprosil oseb, namenjeni zagotovitv spoštovanja njihovih pravic do varstva podatkov v skladu s Sporazumom, učinkovito delujejo. Komisija prav tako ugotavlja, da je Nadzorni odbor ZDA za zasebnost in državljanske svoboščine novembra 2020 v okviru nadzornega pregleda TFTP navedel, da je program premišljeno zasnovan, da zagotavlja znatno vrednost za boj proti terorizmu in ustrezno varuje zasebnost posameznikov. Komisija poudarja, kako pomembno je, da si pooblaščena oseba za varstvo zasebnosti pri Ministrstvu za finance ZDA, ki je odgovorna za izvajanje členov 15 in 16 Sporazuma, še naprej prizadeva, da bi bili pravici do dostopa in pravnih sredstev lažje dostopni osebam, ter da preuči, kako bi se dalo preskusiti postopke, ko ni posebnih zaprosil.

Komisija pozdravlja stalno preglednost organov ZDA pri izmenjavi informacij, kar ponazarja pomen TFTP za mednarodna prizadevanja v boju proti terorizmu. Podrobne informacije o tem, kako se oziroma se lahko uporabljajo podatki TFTP, in konkretni primeri njihove uporabe, ki so navedeni v skupnem poročilu o vrednosti in v okviru tega pregleda, jasno pojasnjujejo delovanje in izkazujejo dodano vrednost TFTP za varnost na obeh straneh Atlantika, saj je ta še naprej bistveno orodje v podporo protiterorističnim analitikom in preiskavam, na primer pri prepoznavanju prej neznanih teroristov in finančnih podpornikov.